CELEX: 
Language: sk
Date: 2022-01-26 00:00:00
Title: DELEGOVANÉ NARIADENIE KOMISIE (EÚ) / ktorým sa dopĺňa nariadenie Európskeho parlamentu a Rady (EÚ) 2019/2144 stanovením podrobných pravidiel týkajúcich sa osobitných skúšobných postupov a technických požiadaviek na typové schvaľovanie motorových vozidiel vzhľadom na ich zariadenie na záznam údajov o udalostiach a na typové schvaľovanie týchto systémov ako samostatných technických jednotiek a ktorým sa mení príloha II k uvedenému nariadeniu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) 2019/2144 sa vyžaduje, aby motorové vozidlá kategórií M1 a N1 boli vybavené zariadeniami na záznam údajov o udalostiach (event data recorders – EDR), a to od 6. júla 2022, pokiaľ ide o nové typy vozidiel, a od 7. júla 2024, pokiaľ ide o všetky nové vozidlá.
            
            
               Podľa štúdií
                  1
                zariadenie EDR dokáže poskytnúť užitočné údaje o nehode, ktoré môžu pomôcť pri zlepšovaní bezpečnosti vozidiel. Informácie o stave vozidla a jeho systémov v čase zrážky, ako aj krátko pred ňou a po nej by mali umožniť lepšie pochopiť príčiny a okolnosti nehôd a fungovanie bezpečnostných systémov vozidla. Daná analýza pomôže zlepšiť bezpečnosť vozidla a znížiť počet nehôd.
            
            
               2.KONZULTÁCIE PRED PRIJATÍM AKTU
            
            
               Komisia pri príprave tohto aktu uskutočnila príslušné konzultácie s odborníkmi a so zainteresovanými stranami z členských štátov, pričom stretnutia konané 18. decembra 2020, 11. februára 2021, 21. apríla 2021, 28. mája 2021, 30. júna 2021 a 2. júla 2021 umožnili výmenu názorov na navrhovaný prístup. Ustanovenia série zmien 01 predpisu OSN č. 160 uvedené v prílohe k tomuto aktu vypracovala pracovná skupina EHK OSN, ktorá združovala zainteresované strany z EÚ vrátane členských štátov EÚ, organizácií pre bezpečnosť cestnej premávky a zástupcov odvetvia.
            
            
               3.PRÁVNE PRVKY DELEGOVANÉHO AKTU
            
            
               Aktom sa stanovujú technické požiadavky a skúšobné postupy pre typové schvaľovanie vozidiel vzhľadom na EDR, ako aj typové schvaľovanie EDR ako samostatnej technickej jednotky (STU). V prípade typového schválenia typu vozidla sa v akte odkazuje na ustanovenia série zmien 01 predpisu OSN č. 160, čím sa ich požiadavky uplatňujú podľa nariadenia o všeobecnej bezpečnosti vozidiel. Tieto požiadavky sa týkajú prvkov údajov, ktoré EDR musí zaznamenať, formátu daných údajov, požiadaviek na zber údajov (aj na zaznamenávanie a prepisovanie údajov, uchovávanie v palubnom systéme a uzamknutie určitých záznamov údajov) a požiadaviek na výkonnosť a schopnosť uchovať údaje pri nárazových testoch.
            
            
               Katalóg prvkov údajov, ktoré EDR musí zaznamenať, je uvedený v prílohe 5 k sérii zmien 01 predpisu OSN č. 160. Všetky technické požiadavky sa uplatňujú od dátumov uvedených v nariadení o všeobecnej bezpečnosti vozidiel bez toho, aby boli dotknuté medzinárodné záväzky EÚ vyplývajúce najmä z bodu 11 série zmien 01 predpisu OSN č. 160.
            
            
               Okrem požiadaviek predpisu OSN č. 160 sa v akte stanovujú ďalšie požiadavky týkajúce sa načítania údajov, ochrany súkromia a bezpečnosti údajov.
            
            
               V prípade typového schválenia EDR ako samostatnej technickej jednotky sa v akte stanovujú rovnaké technické požiadavky ako v predpise OSN č. 160 pre zber údajov, stanovenie začiatku (udalosti), prepisovanie údajov, výpadok energie a zákaz deaktivácie. Typ vozidla, v ktorom je namontované zariadenie EDR typovo schválené ako samostatná technická jednotka, musí spĺňať ostatné požiadavky predpisu OSN č. 160, ako aj ďalšie požiadavky uvedené v akte.
                     
            
            
               DELEGOVANÉ NARIADENIE KOMISIE (EÚ) …/…
            
            
               z 26. 1. 2022
            
            
               ktorým sa dopĺňa nariadenie Európskeho parlamentu a Rady (EÚ) 2019/2144 stanovením podrobných pravidiel týkajúcich sa osobitných skúšobných postupov a technických požiadaviek na typové schvaľovanie motorových vozidiel vzhľadom na ich zariadenie na záznam údajov o udalostiach a na typové schvaľovanie týchto systémov ako samostatných technických jednotiek a ktorým sa mení príloha II k uvedenému nariadeniu 
               
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/2144 z 27. novembra 2019 o požiadavkách na typové schvaľovanie motorových vozidiel a ich prípojných vozidiel a systémov, komponentov a samostatných technických jednotiek určených pre tieto vozidlá, pokiaľ ide o ich všeobecnú bezpečnosť a ochranu cestujúcich vo vozidle a zraniteľných účastníkov cestnej premávky, ktorým sa mení nariadenie Európskeho parlamentu a Rady (EÚ) 2018/858 a ktorým sa zrušujú nariadenia Európskeho parlamentu a Rady (ES) č. 78/2009, (ES) č. 79/2009 a (ES) č. 661/2009 a nariadenia Komisie (ES) č. 631/2009, (EÚ) č. 406/2010, (EÚ) č. 672/2010, (EÚ) č. 1003/2010, (EÚ) č. 1005/2010, (EÚ) č. 1008/2010, (EÚ) č. 1009/2010, (EÚ) č. 19/2011, (EÚ) č. 109/2011, (EÚ) č. 458/2011, (EÚ) č. 65/2012, (EÚ) č. 130/2012, (EÚ) č. 347/2012, (EÚ) č. 351/2012, (EÚ) č. 1230/2012 a (EÚ) 2015/166
                  2
               , a najmä na jeho článok 4 ods. 6 a článok 6 ods. 6,
            
            
               keďže:
            
         
         
            
               (1)V nariadení (EÚ) 2019/2144 sa stanovuje všeobecná povinnosť vybavovať motorové vozidlá určitými pokročilými systémami vozidiel. V prílohe II k uvedenému nariadeniu by sa mali uviesť požiadavky na typové schvaľovanie motorových vozidiel z hľadiska ich zariadení na záznam údajov o udalostiach a požiadavky na typové schvaľovanie týchto systémov ako samostatných technických jednotiek. Tieto požiadavky treba doplniť stanovením podrobných harmonizovaných pravidiel týkajúcich sa osobitných postupov skúšania a technických požiadaviek na takéto typové schvaľovanie.
            
            
               (2)Technické požiadavky a postupy skúšania stanovené v tomto nariadení sa týkajú motorových vozidiel kategórií M1 a N1 v súlade s príslušnými lehotami pre zamietnutie udelenia typového schválenia EÚ pre dané kategórie motorových vozidiel, ako sa stanovuje v nariadení (EÚ) 2019/2144.
            
            
               (3)V súlade s článkom 3 bodom 13 nariadenia (EÚ) 2019/2144 zariadenie na záznam údajov o udalostiach je systém, ktorého jediným účelom je zaznamenávanie a uchovávanie kritických parametrov a informácií súvisiacich so zrážkou, a to krátko pred zrážkou, počas nej a ihneď po nej, s cieľom získavať presnejšie a podrobnejšie údaje o nehodách, ktoré členským štátom umožnia vykonávať analýzu bezpečnosti cestnej premávky a posudzovať účinnosť osobitných opatrení.
            
            
               (4)Postupy skúšania a podrobné technické požiadavky na typové schvaľovanie typov vozidiel vzhľadom na zariadenia na záznam údajov o udalostiach sa riadia ustanoveniami predpisu OSN č. 160
                  3
               . Uvedený predpis OSN by sa mal preto doplniť do zoznamu uplatniteľných požiadaviek uvedených v článku 4 ods. 5 a článku 5 ods. 3 nariadenia (EÚ) 2019/2144.
            
            
               (5)Predpis OSN č. 160 obsahuje požiadavky na prvky údajov, ktoré majú zaznamenávať zariadenia na záznam údajov o udalostiach, formát týchto údajov, požiadavky na zber, zaznamenávanie a uchovávanie údajov v palubnom systéme, ako aj požiadavky na výkonnosť a schopnosť uchovať údaje pri nárazových testoch.
            
            
               (6)Všetky technické požiadavky stanovené v sérii zmien 01 predpisu OSN č. 160
                  4
                sa uplatňujú od dátumov uvedených v prílohe II k nariadeniu (EÚ) 2019/2144 bez toho, aby boli dotknuté medzinárodné záväzky Únie.
            
            
               (7)S cieľom zabezpečiť, aby výrobcovia vozidiel prijali vhodné opatrenia na zabezpečenie ochrany údajov zo zariadenia na záznam údajov o udalostiach pred manipuláciou a na zabezpečenie dostupnosti údajov zo zariadenia na záznam údajov o udalostiach prostredníctvom štandardizovaného rozhrania, a s cieľom umožniť anonymizáciu týchto údajov by sa uvedené požiadavky mali doplniť o dodatočné požiadavky týkajúce sa načítania údajov, ochrany súkromia a bezpečnosti údajov.
            
            
               (8)Aby údaje zaznamenané zariadeniami na záznam údajov o udalostiach zostali anonymizované, výrobcovia by mali mať povinnosť prijať primerané opatrenia, ktoré zabránia tomu, aby sa tieto údaje nahlásili alebo načítali spolu s akýmikoľvek informáciami týkajúcimi sa fyzickej osoby.
            
            
               (9)Kým nebudú prostredníctvom delegovaného aktu Komisie zavedené štandardizované komunikačné protokoly na prístup k údajom o udalostiach a ich načítanie, výrobcovia vozidiel by mali poskytovať príslušným stranám informácie o tom, ako sprístupniť, načítať a interpretovať údaje zo zariadenia na záznam údajov o udalostiach.
            
            
               (10)Správny prevádzkový stav zariadenia na záznam údajov o udalostiach, ako aj správna funkčnosť a integrita softvéru by sa mali overovať pri pravidelných kontrolách technického stavu vozidiel.
            
            
               (11)Tabuľka obsahujúca zoznam požiadaviek v prílohe II k nariadeniu (EÚ) 2019/2144 neobsahuje žiadny odkaz na regulačné akty, pokiaľ ide o zariadenia na záznam údajov o udalostiach. Do uvedenej prílohy preto treba vložiť odkaz na toto nariadenie a predpis OSN č. 160.
            
            
               (12)Zoznam predpisov OSN uvedený v článku 4 ods. 2 nariadenia (EÚ) 2019/2144, zahrnutý v prílohe I k uvedenému nariadeniu by sa mal zmeniť tak, aby zahŕňal odkaz na sériu zmien 01 predpisu OSN č. 160.
            
            
               (13)Nariadenie (EÚ) 2019/2144 by sa preto malo zodpovedajúcim spôsobom zmeniť.
            
            
               (14)Ustanovenia tohto nariadenia s tým úzko súvisia, keďže v uvedených ustanoveniach sa stanovujú pravidlá týkajúce sa technických požiadaviek na typové schvaľovanie motorových vozidiel vzhľadom na ich zariadenie na záznam údajov o udalostiach, ako aj na typové schvaľovanie zariadení na záznam údajov o udalostiach ako samostatnej technickej jednotky. V dôsledku pravidiel stanovených v tomto nariadení je potrebné do prílohy II k nariadeniu (EÚ) 2019/2144 doplniť odkaz na toto nariadenie, predpis OSN č. 160 a sériu zmien 01 predpisu OSN č. 160. Je preto vhodné stanoviť tieto ustanovenia v jednom delegovanom nariadení.
            
            
               (15)Keďže požiadavky nariadenia (EÚ) 2019/2144, pokiaľ ide o zariadenia na záznam údajov o udalostiach pre vozidlá kategórií M1 a N1, sa majú uplatňovať od 6. júla 2022, toto nariadenie by sa malo uplatňovať od toho istého dátumu,
            
            
               PRIJALA TOTO NARIADENIE:
            
            
               Článok 1
            
            
               Rozsah pôsobnosti
            
            
               Toto nariadenie sa uplatňuje na vozidlá kategórií M1 a N1, ako sú vymedzené v článku 4 nariadenia Európskeho parlamentu a Rady (EÚ) 2018/858
                  5
               .
            
            
               Článok 2
            
         
         
            
               Uplatniteľné technické požiadavky
            
            
               1.Systém zariadenia na záznam údajov o udalostiach vozidla musí spĺňať technické požiadavky stanovené v:
            
            
               a)predpise OSN č. 160 a
            
            
               b)článkoch 3, 4 a 5 tohto nariadenia.
            
            
               2.Typové schválenie zariadenia na záznam údajov o udalostiach ako samostatnej technickej jednotky je podmienené tým, že samostatná technická jednotka musí spĺňať rovnaké požiadavky ako požiadavky stanovené v bodoch 5.3 (úvodný odsek), 5.3.3, 5.3.4, 5.3.5 a 5.5 predpisu OSN č. 160.
            
            
               3.Ak je motorové vozidlo vybavené zariadením na záznam údajov o udalostiach, ktoré bolo typovo schválené ako samostatná technická jednotka, vozidlo a jeho zariadenie na záznam údajov o udalostiach musia spĺňať technické požiadavky uvedené v odseku 1 tohto článku. V súvislosti s bodom 5 predpisu OSN č. 160 však musia spĺňať požiadavky stanovené v bodoch 5.1, 5.2, 5.3.1, 5.3.2 a 5.4 uvedeného predpisu.
            
            
               Článok 3
            
            
               Bezpečnosť údajov
            
            
               1.Údaje o zrážke, ktoré zariadenie na záznam údajov o udalostiach zaznamenáva a uchováva, musia byť chránené pred manipuláciou tým, že spĺňajú príslušné technické požiadavky a prechodné ustanovenia pôvodnej série alebo akýchkoľvek neskorších sérií zmien predpisu OSN č. 155
                  6
               .
            
            
               2.Aktualizácie softvéru vykonávané na zariadení na záznam údajov o udalostiach musia byť chránené, aby sa primerane zabránilo poškodeniu a aby sa primerane zabránilo neplatným aktualizáciám.
            
            
               Článok 4
            
            
               Načítanie údajov
            
            
               1.Údaje o zrážke zaznamenané zariadeniami na záznam údajov o udalostiach sa sprístupňujú na načítanie cez sériový dátový port na normalizovanom spojovacom dátovom konektore uvedenom v bode 2.9 prílohy X k nariadeniu (EÚ) 2018/858. Ak sériový dátový port po zrážke nie je funkčný, údaje sa musia dať načítať priamym pripojením k zariadeniu na záznam údajov o udalostiach.
            
            
               2.Výrobca vozidla poskytne schvaľovaciemu úradu a na žiadosť schvaľovacieho úradu aj každému zainteresovanému výrobcovi alebo opravovni komponentov diagnostické nástroje alebo skúšobné vybavenie s informáciami o tom, ako možno sprístupniť, načítať a interpretovať údaje o udalosti.
            
            
               3.Vozidlá a ich zariadenia na záznam údajov o udalostiach sú navrhované tak, aby nástroj na načítanie údajov umožňoval vytvárať hlásenia udalostí, ktoré obsahujú tieto prvky údajov:
            
            
               a)všetky povinné prvky údajov, ako sa vyžaduje podľa predpisu OSN č. 160;
            
            
               b)presný typ, variant a verziu vozidla (vrátane nainštalovaných systémov aktívnej bezpečnosti a predchádzania nehodám), v ktorom sa nachádza zariadenie na záznam údajov o udalostiach.
            
            
               Údaje uvedené v písmene b) musia byť k dispozícii aj po skončení nárazového testu uvedeného v bode 5.4.3 predpisu OSN č. 160.
            
            
               4.Údaje zaznamenané zariadením na záznam údajov o udalostiach nesmú byť k dispozícii na načítanie cez rozhrania, ktoré sú prístupné bez toho, aby bolo potrebné vozidlo odomknúť alebo použiť nástroje, ani cez rozhrania vozidla pre bezdrôtové pripojenia.
            
            
               5.Údaje zariadenia na záznam údajov o udalostiach sprístupnené podľa odseku 1:
            
         
         
            
               a)musia byť k dispozícii v strojovo čitateľnom formáte;
            
            
               b)nesmú obsahovať žiadne informácie, ktoré by umožnili spojiť tieto údaje s fyzickou osobou, ani nesmú byť sprístupnené spolu s takýmito informáciami.
            
            
               Článok 5
            
            
               Ustanovenia týkajúce sa kontrol technického stavu
            
            
               Na účely pravidelných kontrol technického stavu vozidiel musí byť možné overiť nasledujúce vlastnosti systému zariadenia na záznam údajov o udalostiach:
            
            
               1.správny prevádzkový stav na základe viditeľného pozorovania stavu výstražného signálu poruchy po aktivácii hlavného ovládacieho spínača vozidla a akejkoľvek kontrole kontroliek. Keď je výstražný signál poruchy zobrazený v spoločnom priestore (plocha, na ktorej môžu byť zobrazené dve alebo viac informačných funkcií/symbolov, ale nie súčasne), musí sa pred kontrolou stavu výstražného signálu poruchy najskôr skontrolovať, či je funkčný spoločný priestor;
            
            
               2.správne fungovanie a softvérovú integritu prostredníctvom použitia elektronického rozhrania vozidla, ako je stanovené v oddiele I bode 14 prílohy III k smernici Európskeho parlamentu a Rady 2014/45/EÚ
                  7
               , pokiaľ to umožňujú technické charakteristiky vozidla a sú dostupné potrebné údaje. Výrobcovia zabezpečia sprístupnenie technických informácií na používanie elektronického rozhrania vozidla v súlade s článkom 6 vykonávacieho nariadenia Komisie (EÚ) 2019/621
                  8
               .
            
            
               Článok 6
            
            
               Dočasné ustanovenia týkajúce sa schválení podľa predpisu OSN č. 160
            
            
               1.S účinnosťou od 6. júla 2022 vnútroštátne orgány odmietajú udeľovať typové schválenie EÚ alebo vnútroštátne typové schválenie z dôvodov súvisiacich so zariadeniami na záznam údajov o udalostiach pre nové typy vozidiel, ktoré nie sú v súlade s týmto nariadením a technickými požiadavkami série zmien 01 predpisu OSN č. 160. Vnútroštátne orgány však do 1. júla 2024 akceptujú schválenia v súlade s predpisom OSN č. 160 udelené mimo EÚ ako alternatívu k schváleniu v súlade so sériou zmien 01 predpisu OSN č. 160 na účely udelenia schválenia EÚ v súlade s týmto nariadením.
            
            
               2.S účinnosťou od 6. júla 2024 vnútroštátne orgány zakazujú prihlásenie do evidencie, predaj a uvádzanie do prevádzky nových vozidiel z dôvodov súvisiacich so zariadeniami na záznam údajov o udalostiach, ak takéto vozidlá nie sú v súlade s týmto nariadením a technickými požiadavkami série zmien 01 predpisu OSN č. 160, keďže certifikáty zhody takýchto vozidiel už nebudú platné. Vnútroštátne orgány však do 1. júla 2026 uznávajú schválenia v súlade s predpisom OSN č. 160 udelené mimo EÚ ako alternatívu k schváleniu v súlade so sériou zmien 01 predpisu OSN č. 160 na účely prihlásenia do evidencie, predaja a uvedenia do prevádzky takýchto vozidiel v súlade s článkami 48, 49 a 50 nariadenia (EÚ) 2018/858.
            
            
               Článok 7
            
            
               Zmena nariadenia (EÚ) 2019/2144
            
            
            
               Prílohy I a II k nariadeniu (EÚ) 2019/2144 sa menia v súlade s prílohou k tomuto nariadeniu.
            
            
               Článok 8
            
            
               Nadobudnutie účinnosti a dátum uplatňovania
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 6. júla 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 26. 1. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Napríklad Study on the benefits resulting from the installation of Event Data Recorders, Final Report (Štúdia o prínosoch vyplývajúcich z inštalácie zariadení na záznam údajov o udalostiach, záverečná správa), David Hynd a Mike McCarthy, 2014; 
                  https://ec.europa.eu/transport/sites/default/files/docs/study_edr_2014.pdf
                  ; Vehicle Event Recording based on Intelligent Crash Assessment VERONICA – II, 2009 (Zaznamenávanie udalostí vozidla na základe inteligentného posudzovania nehôd VERONICA – II, 2009), 
                  https://ec.europa.eu/transport/road_safety/sites/default/files/pdf/projects_sources/veronica2_final_report.pdf
                  . 
               
               
                  
                     (2)
                  
                        Ú. v. EÚ L 325, 16.12.2019, s. 1.
               
               
                  
                     (3)
                  
                        Predpis OSN č. 160 – Jednotné ustanovenia na účely typového schvaľovania vozidiel vzhľadom na zariadenie na záznam údajov (Ú. v. EÚ L 221, 21.6.2021, s. 15); Predpis OSN č. 160 – Jednotné ustanovenia na účely typového schvaľovania vozidiel vzhľadom na zariadenie na záznam údajov [2021/1215], séria zmien 01 (Ú. v. EÚ L 265, 26.7.2021, s. 3).
               
               
                  
                     (4)
                  
                        Predpis OSN č. 160 – Jednotné ustanovenia na účely typového schvaľovania vozidiel vzhľadom na zariadenie na záznam údajov [2021/1215], séria zmien 01 (Ú. v. EÚ L 265, 26.7.2021, s. 3).
               
               
                  
                     (5)
                  
                        Nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.6.2018, s. 1).
               
               
                  
                     (6)
                  
                        Predpis OSN č. 155 – Jednotné ustanovenia na účely typového schvaľovania vozidiel vzhľadom na kybernetickú bezpečnosť a systém riadenia kybernetickej bezpečnosti [2021/387] (Ú. v. EÚ L 82, 9.3.2021, s. 30).
               
               
                  
                     (7)
                  
                        Smernica Európskeho parlamentu a Rady 2014/45/EÚ z 3. apríla 2014 o pravidelnej kontrole technického stavu motorových vozidiel a ich prípojných vozidiel a o zrušení smernice 2009/40/ES (Ú. v. EÚ L 127, 29.4.2014, s. 51).
               
               
                  
                     (8)
                  
                        Vykonávacie nariadenie Komisie (EÚ) 2019/621 zo 17. apríla 2019 o technických informáciách potrebných na kontrolu technického stavu jednotlivých kontrolovaných položiek, o používaní odporúčaných kontrolných metód a o stanovení podrobných pravidiel týkajúcich sa formátu údajov a postupov prístupu k príslušným technickým informáciám (Ú. v. EÚ L 108, 23.4.2019, s. 5).
               
            
      
    ---documentbreak--- 
      
         
         
            
               PRÍLOHA
            
            
               Zmena nariadenia (EÚ) 2019/2144
            
            
            
               Príloha I k nariadeniu (EÚ) 2019/2144 sa mení takto:
            
            
                     
                        „160
                     
                  
                  
                     
                        Zariadenie na záznam údajov o udalostiach (EDR)
                     
                  
                  
                     
                        séria zmien 01
                     
                  
                  
                     
                        Ú. v. EÚ L 265, 26.7.2021, s. 3
                     
                     
                  
                  
                     
                        M1, N1“.
                     
                  
               
               V prílohe II časti E sa riadok pre požiadavku E5 nahrádza takto:
            
            
                     
                        „Predmet
                     
                  
                  
                     
                        
                           Regulačné akty
                        
                     
                  
                  
                     
                        Ďalšie špecifické technické ustanovenia
                     
                  
                  
                     
                        M1
                     
                  
                  
                     
                        M2
                     
                  
                  
                     
                        M3
                     
                  
                  
                     
                        N1
                     
                  
                  
                     
                        N2
                     
                  
                  
                     
                        N3
                     
                  
                  
                     
                        O1
                     
                  
                  
                     
                        O2
                     
                  
                  
                     
                        O3
                     
                  
                  
                     
                        O4
                     
                  
                  
                     
                        STU
                     
                  
                  
                     
                        Komponent
                     
                  
               
                     
                        „E5 Zariadenie na záznam údajov o udalostiach
                     
                  
                  
                     
                        Delegované nariadenie Komisie (EÚ) 2021/[Úrad pre publikácie: vložiť číslo tohto doplňujúceho a pozmeňujúceho aktu](*)
                     
                     
                        Predpis OSN č. 160
                     
                     
                  
                  
                     
                  
                  
                     
                        B
                     
                  
                  
                     
                        D
                     
                  
                  
                     
                        D
                     
                  
                  
                     
                        B
                     
                  
                  
                     
                        D
                     
                  
                  
                     
                        D
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                        B
                     
                  
                  
                     
                  
               
               ______________________________
            
            
               (*) Delegované nariadenie Komisie (EÚ) 2021/[Úrad pre publikácie: vložiť číslo, úplný názov a odkaz na úradný vestník].“